БАТЛАВ. МОНГОЛ УЛСЫН ЕРӨНХИЙЛӨГЧ Х.БАТТУЛГА

**ВАЛЮТЫН ЗОХИЦУУЛАЛТЫН ТУХАЙ ХУУЛЬД**

**НЭМЭЛТ ОРУУЛАХ ТУХАЙ ХУУЛИЙН ТӨСЛИЙН**

**ҮЗЭЛ БАРИМТЛАЛ**

**Нэг. Хуулийн төсөл боловсруулах болсон үндэслэл, шаардлага:**

Монгол Улсын Их Хурлын 2016 оны 71 дүгээр тогтоолоор баталсан “Эдийн засгийг сэргээх хөтөлбөр”-ийн зорилт, арга хэмжээний 1.3-т “гадаад валютын орох урсгалыг нэмэгдүүлэх”, 2017 оны 42 дугаар тогтоолоор баталсан “Монгол Улсын эдийн засаг, нийгмийг 2018 онд хөгжүүлэх үндсэн чиглэл”-д валют болон мөнгөний захын дэд бүтцийг боловсронгуй болгох зорилт, арга хэмжээг хэрэгжүүлэхээр тус тус заасан.

Монгол Улсын төлбөрийн тэнцлийн тоон үзүүлэлтээс харахад стратегийн ач холбогдол бүхий ордуудыг ашигладаг, ихээхэн хэмжээний гадаад валютын орлоготой үндэсний болон гадаадын хөрөнгө оруулалттай томоохон компаниуд нь гадаад валютын улсын нөөцийн хэмжээ, төлбөрийн тэнцэл, валютын захад нөлөөлөхүйц мөнгөн урсгал, гүйлгээтэй байгаа тул гадаад валютын нөөцийг нэмэгдүүлэх, валютын урсгалыг нэмэгдүүлэх хүрээнд Засгийн газар, Монголбанкнаас эдгээр хуулийн этгээдтэй хамтран ажиллах эрх зүйн орчинг бүрдүүлэх шаардлагатай байна.

Одоо хүчин төгөлдөр мөрдөж буй Валютын зохицуулалтын тухай, Төв банк (Монголбанк)-ны тухай хуульд зааснаар Монголбанк валютын гүйлгээг зохицуулах, улсын гадаад валютын нөөцийг эзэмшин, удирдах үйл ажиллагаа явуулж байгаа боловч гадаад валютын их хэмжээний орлого бүхий хуулийн этгээдтэй валют худалдан авахаас бусад хэлцэл хийх эрхгүй байна.

Стратегийн ач холбогдол бүхий ордуудыг ашигладаг, ихээхэн хэмжээний гадаад валютын орлоготой үндэсний болон гадаадын хөрөнгө оруулалттай томоохон компаниуд мөнгөн гүйлгээ, төлбөр тооцоогоо Монгол Улсын банк, санхүүгийн байгууллагаар дамжуулан гүйцэтгэдэг эрх зүйн зохицуулалт бий болсноор гадаад валютын улсын нөөцийг бүрдүүлэхэд эерэг нөлөө үзүүлэх юм.

**Хоёр. Хуулийн зорилго, ерөнхий бүтэц, зохицуулах харилцаа, хамрах хүрээ:**

Хуулийн төсөл нь 2 зүйлтэй бөгөөд 1 дүгээр зүйлд “**Засгийн газартай хөрөнгө оруулалтын гэрээ байгуулсан, стратегийн ач холбогдол бүхий ашигт малтмалын ордыг ашиглаж Монголбанкнаас тогтоосон доод хэмжээний экспортын гадаад валютын орлоготой хуулийн этгээдийн төлбөр тооцооны дансыг Монголбанк өөр дээрээ байршуулж болохоор, 2 дугаар зүйлд дагаж мөрдөх хугацааг заана.**

**Гурав. Хууль батлагдсаны дараа үүсч болох эдийн засаг, нийгэм, хууль зүйн үр дагавар, тэдгээрийг шийдвэрлэх арга хэмжээний санал**

Хуулийн төсөл батлагдсанаар стратегийн орд ашигладаг, гадаад валютын орлоготой томоохон компанийн төлбөр тооцооны дансыг Монголбанк өөр дээрээ нээх эрх зүйн орчин бүрдэж, үүгээр дамжуулан гадаад валютын улсын нөөц нэмэгдүүлэх, худалдан авах гадаад валютын хэмжээ нэмэгдэх, валютын урсгал сайжрах, валютын ханш тогтвортой байх зэрэг эерэг үр дагавар бий болно.

Хуулийг хэрэгжүүлэхтэй холбоотой төр, хувийн хэвшлийн аливаа байгууллага, хуулийн этгээд, хувь хүнтэй холбоотой нэмэлт зардал гарахгүй бөгөөд төв банкинд данс нээх, шинэ данстай холбоотой төлбөр тооцоог гүйцэтгэх чиг үүргийг шинээр хариуцах, үүнтэй холбоотой гэрээ байгуулах, шийдвэр гарах ажиллагаа хийгдэнэ.

**Дөрөв. Хуулийн төсөл нь Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэх зорилгоор цаашид шинээр боловсруулах буюу нэмэлт өөрчлөлт оруулах талаарх санал**

Хуулийн төсөл нь Монгол Улсын Үндсэн хууль, нэгдэн орсон олон улсын гэрээ, конвенц, холбогдох бусад хуультай нийцсэн бөгөөд хуулийн төсөлтэй холбогдуулан Төв банк (Монголбанк)-ны тухай хуульд нэмэлт оруулна.

ХУУЛЬ САНААЧЛАГЧ